遊信州南巖
作者：晁補之
朝代：宋

paragraphs: 南巖夫何爲，山作天倚蓋。
山南豁山腹，飛頂覆其外。
初如鵬將翔，膺擊羣麓背。
乍似海大魚，呀口噞而嘬。
當空橫廣額，架屋喉舌內。
仰窺駭憑凌，俯進愁壓墜。
嘗聆釋氏說，仰覆各世界。
千間未可著，五畝良不隘。
清泠氣射人，熱惱從此潰。
崖奔木疏瘦，谷遠鳥幽怪。
問僧何年居，投老四五輩。
問客何人來，官滿或一再。
而予與二子，高興偶相戒。
松舟下清江，毛髮數蝦蟹。
籃輿上峻嶺，幢節望杉檜。
李侯勛門胄，文采山作繪。
趙君儒林孫，嫮美蘭結珮。
不爲城郭遊，繼月此于邁。
寧知老逾拙，意在精賞退。
得居溪南山，食飲與山對。
夔魈入奧穾，雲雨出巾襘。
古人戒賤目，慣睹誰復貴。
顧此誠未逢，欣然與心會。
彭湖兩崖蹙，泉作一線霈。
禪月古臺空，靈山自明晦。
搜奇獲三勝，趣懶同一慨。
但憂久聱牙，尚喜無蔕芥。
平生所驅使，詩酒俱好在。
天涯得吾侶，物外從所快。
便欲登赤城，一觀天宇大。